Efter den tragiske drukneulykke tilbage i februar 2022, hvor Oliver Ibæk Lund faldt i Limfjorden, besluttede Aalborg Kommune, at der skulle sættes flere kameraer op på kajen i Aalborg. For seks år siden igangsatte forskere fra Aalborg Universitet et forsøg med et termisk - altså varmefølsomt - kamera på strækningen øst for Limfjordsbroen og de 200 meter hen til havnebadet. Hvis en person falder i vandet på den strækning, sender systemet så automatisk en alarm til Nordjyllands Beredskab. Netop det system var så stor en succes, at politikerne i Aalborg besluttede at udvide med hele 11 kameraer. I april blev forslaget stemt igennem, og allerede kort efter blev kameraerne bestilt og sat op. Det fortæller rådmand i By og Land, Jan Nymark Rose Thaysen (V). - Dengang tilmeldte vi os også en certificeringsordning for sikre havne, så der er lavet flere tiltag. Men kameraerne er klart den vigtigste post, siger han. Nu er det julefrokost sæson, og risikoen for ulykker er alt andet lige større, når snapsen er blevet indtaget. Men hvor er det lige, at de nye kameraer er blevet sat op? Det kan du se her: Forskellige slags Aalborg Kommune havde i forvejen et termisk kamera siddende på Limfjordsbroen østvendt mod havnebadet, ligesom der også har siddet et PTZ-kamera på østsiden af broen. Foruden nyindkøbte termiske kameraer har kommunen også købt flere af de såkaldte PTZ-kameraer, altså kameraer der er kan panorere, tracke og zoome voldsomt ind på, hvad der måtte ske i vandet. - Hvis alarmen går på de termiske kameraer, så kan beredskabet hurtigt gå ind på et PTZ-kamera og følge med og guide i forhold til, hvor man skal sætte ind og redde personen, der måtte være faldet i vandet, forklarer Jan Nymark Rose Thaysen. Der er desuden også blevet sat midlertidige pissoir op, hvoraf det ene står på Tolbod Plads. Går man hjem fra byen og skal tisse, er der derfor ingen grund til at fortsætte ned mod vandet. Fortsat stort fokus Ifølge rådmanden giver de mange nye kameraer øget tryghed i sig selv, men de kan langt fra stå alene. - Man skal generelt holde sig fra havneområdet, hvis man er påvirket. Det er derfor stadig vigtigt med vore informationskampagner for specielt nye studerende, siger Jan Nymark Rose Thaysen. Som far har han selv husket sine børn på ikke at gå ned til vandet, når man er en tur i byen. - Der er fortsat fokus på, at man som minimum ikke skal gå alene hjem, siger han og fortsætter: - Jeg er rigtig glad for de nye kameraer. De kan ikke forhindre ulykker, men responstiden bliver markant mindre, så de har virkelig en stor virkning.

Referat:
I foråret blev det i Aalborg Kommunes By- og Landudvalg besluttet at opsætte yderligere 11 kameraer på havnefronten i Aalborg. Her kan du se, hvor de følger med.